"Teško mi je i ljeti i zimi. Po ljeti ako nešto skuham ili kupim, nemam to gdje staviti. Sve se pokvari. Ono što uzmeš to moraš odmah potrošiti. Zimi je isto teško. Dosadno je i kad je oblačno i uvečer. Uz to sam bolesna, pijem lijekove pod baterijom, imam vanjski WC i tamo idem s baterijom. Još sam na štakama pa mi je to jako teško. Mučim se i patim", opisuje 71-godišnja Mara Stanić iz sela Čakale kraj Gline život bez struje. Mara živi ovako već deset godina."Molim sve ljude dobre volje da pomognu da i meni zasvijetli, da ovo malo života što mi je još ostalo proživim, da nisam stalno u mraku", zaključuje pozivom svoju priču Mara Stanić

A Ljuba Ostojić živjela je bez električne energije čak 53 godine, sve do 26. siječnja prošle godine kada je humanitarna inicijativa Ljudi za ljude za Ljubu nabavila solarne panele i ugradila ih na ruševnu kuću. Ljubi je tada napokon zasvijetlila žarulja.

No, ljudi koji poput Mare i Ljube žive uz svijeće, u zaboravljenim selima oko Gline ima još daleko previše, i udruga Zelena akcija i inicijativa su se udružile da barem nekima od njih osvijetli domove. Preko crowdfunding kampanje na platformi GoGetFunding pod nazivom Zraka sunca - svjetlo nade žele prikupiti 13 500 eura što bi omogućilo postavljanje solarnih sustava za nekoliko najugroženijih domaćinstava.

"Postavit ćemo solarne panele na pet-šest kuća, uglavnom je riječ o samcima koji bez struje žive i više od 20 godina. Imamo čak i jedno cijelo selo na Baniji, Brubanj, iz kojeg su se svi odselili jer nema struje, a jedan čovjek će se vratiti kada mu stavimo panele. Danas je teško zamislivo tako živjeti, po ljeti im se hrana kvari, prisiljeni su jesti konzerve, zimi idu spavati 's kokošima'. Nemaju frižidere, televizore, ako imaju mobitel snalaze se pa ga pune kod susjeda", opisuje realnost života na rubu Hrvatske Branka Bakšić Mitić, dogradonačelnica Gline i jedna od pokretačica inicijative Ljudi za ljude.